**Αγαπητοί γονείς,**

Επειδή όπως γνωρίζετε τις τελευταίες μέρες παρατηρείται αύξηση κρουσμάτων κορωνοϊού (COVID-19) ιδιαίτερα στην πόλη μας, κρίνεται σκόπιμη η υπενθύμιση για την τήρηση όλων των οδηγιών του ΥΠΑΙΘ, του Υπουργείου Υγείας και του ΕΟΔΥ, όπως τηρούνται έως σήμερα.Τα μέτρα αυτά περιλαμβάνουν:

***α)*** υποχρεωτική και σωστή χρήση κατάλληλης προστατευτικής μάσκας τόσο σε εξωτερικούς όσο και σε εσωτερικούς χώρους. **«Διάλειμμα μάσκας» μπορεί να γίνεται** σε συνθήκες ηρεμίας (οι μαθητές/τριες δεν μιλούν)στην τάξη και σε εξωτερικούς χώρους για λίγα λεπτά, αφού τα παιδιά τηρήσουν αποστάσεις, **παραμένοντας στην ίδια θέση**. Δεν θα γίνεται χρήση μάσκας όταν τα παιδιά τρώνε ή πίνουν, οπότε **πρέπει να τηρούνται οι απαραίτητες αποστάσεις.** Χρήση μάσκας δεν πρέπει να γίνεται κατά το μάθημα της γυμναστικής ή όταν τα παιδιά έχουν έντονη σωματική άσκηση, **οπότε επίσης πρέπει να τηρούνται οι απαραίτητες αποστάσεις.**

***β)*** προσπάθεια για τήρηση αποστάσεων, όσο είναι εφικτό.

***γ)*** συχνή και ορθή εφαρμογή υγιεινής των χεριών με αντισηπτικά σε όλους τους χώρους του σχολείου

***δ)*** αερισμό των αιθουσών και καθαριότητα των χώρων

***ε)*** αποφυγή του συγχρωτισμού με διαφορετικά διαλείμματα σε σταθερές ομάδες μαθητών

Δυστυχώς το τελευταίο διάστημα έχουν παρατηρηθεί περιστατικά παιδιών που, είτε δεν φορούν τις μάσκες τους σωστά ή και καθόλου, είτε χρησιμοποιούν ακατάλληλες μάσκες (πολύ μεγάλες ή μικρές) και γενικά δεν ακολουθούν τις οδηγίες των εκπαιδευτικών, τόσο μέσα στην τάξη όσο και κατά τη διάρκεια των διαλειμμάτων (αποστάσεις, μάσκες, πλύσιμο χεριών).

Όλα τα παραπάνω εκθέτουν σε κίνδυνο όλα τα μέλη της εκπαιδευτικής κοινότητας και κυρίως τις οικογένειες με άτομα που ανήκουν σε ευπαθείς ομάδες και ταυτόχρονα αποτελούν εμπόδιο στην όλη εκπαιδευτική διαδικασία, αφού καθημερινά αναλώνεται πολύτιμος χρόνος για την τήρηση των μέτρων. Επειδή, ήδη γίναμε αποδέκτες έντονου προβληματισμού και ανησυχίας από γονείς και με βάση το γεγονός ότι στόχος όλων μας και βασική μας προτεραιότητα είναι να συνεχίσουμε την εκπαιδευτική διαδικασία, καταβάλλοντας ωστόσο, κάθε δυνατή προσπάθεια για την προστασία της υγείας των μαθητών/τριών, των εκπαιδευτικών και των οικογενειών τους, ζητάμε και τη δική σας συμβολή για την επίτευξή του. Μαθητές/τριες που δεν ακολουθούν τις οδηγίες των εκπαιδευτικών και δεν τηρούν τα μέτρα (μετά από τρεις συστάσεις), θα αποχωρούν από το σχολείο μετά από επικοινωνία με τους γονείς τους. Τέλος, σας παρακαλούμε να φροντίσετε κάθε παιδί να έχει τουλάχιστον 3 καθαρές μάσκες μαζί του μέσα σε ειδικό τσαντάκι ή σακουλάκια, οι οποίες είναι στο κατάλληλο μέγεθος, καθώς και μαντιλάκια ή αντισηπτικό χεριών.

Ελπίζουμε και ευχόμαστε όλοι μαζί, με αμοιβαία στήριξη, κατανόηση και συνεργασία, να ξεπεράσουμε όσο γίνεται πιο ανώδυνα τη δύσκολη αυτή κατάσταση που βιώνουμε. Να είστε όλοι καλά.

Η Διευθύντρια και ο Σύλλογος Διδασκόντων του 43ου Δ.Σ. Θεσσαλονίκης